Wie het God gemaak? | Christelike antwoorde op tieners se vrae oor God, geloof, en die lewe | Page 2
As iemand tot bekering kom en dan later heeltemal afwyk en met satanisme of iets betrokke raak, is hy dan steeds gered?
Hierdie vraag is ‘n baie moeilike vraag om te beantwoord, aangesien daar binne die Christendom minstens twee baie uiteenlopende sienings oor die saak is, en albei sienings word uit die Bybel gestaaf. Voordat ek hierdie sienings noem, wil ek net sê dat ons nêrens in die Bybel geroep word om te besluit of te beoordeel of iemand anders hemel toe gaan of nie. Dit is God se besluit, en syne alleen. Hy is die enigste Een wat elke mens se hart regtig ken. Hy is 100% liefdevol en 100% regverdig en ons kan sy oordeel heeltemal vertrou. As ons bekommerd is oor iemand anders se redding, is die beste ding wat ons kan doen om vir daardie persoon te bid, vir hulle lief te wees en hulle te probeer ondersteun en, as ons die geleentheid kry om dit te doen, hulle aan te moedig om hulle verhouding met die Here weer reg te maak.
Die eerste siening binne die Christendom oor die vraag hierbo is dat as iemand eenmaal gered is deur Jesus, dat hulle vir altyd gered bly, maak nie saak wat gebeur of wat hulle doen of glo vir die res van hulle lewens nie (sien bv http://www.gotquestions.org/once-saved-always-saved.html vir ‘n verdediging van hierdie standpunt). Dan is daar ook ‘n siening dat dit moontlik is vir iemand om hulle redding te “verloor” as hulle nie volhard in hulle geloof nie, of as hulle ophou om in Jesus te glo en Hom te volg (sien bv http://mysouthland.com/images/DoctrinalPapers/Once%20Saved%20Always%20Saved%20is%20not%20true.pdf vir ‘n verdediging van hierdie standpunt). Nota: Ons ondersteun nie noodwendig alles wat in hierdie twee artikels staan nie, ons gee dit slegs as verwysings vir lesers om te kan sien hoe mense hierdie twee standpunte uit die Bybel verdedig).
Ek dink daar is nog ‘n belangrike ding om oor hierdie saak te sê, en dit is dat die Bybel ons beslis nie leer dat ‘n mens deur gewoonweg foute te maak en sonde te doen jou redding verloor nie. As jy in Jesus glo en Hom aangeneem het, het jy die reg gekry om ‘n kind van God te word (Johannes 1:12), jy word nie nou elke keer as jy sonde doen weer “nie sy kind” nie. God weet dat jy ‘n mens is wat foute maak en sonde doen. Lees bietjie Psalm 103 – dit sê dat God geduldig en liefdevol is en dat Hy dit in gedagte hou dat ons van stof gemaak is, dat Hy ons sonde vergewe. Lees ook gerus weer die gelykenis van die verlore seun in Lukas 15:11-32. Dit vertel hoe God iemand wat weggedwaal het en weer na Hom toe terugkeer vergewe en terugneem in sy huis. Die siening wat ek hierbo van gepraat het dat mense hulle redding kan “verloor” gaan nie oor gewone gelowiges wat ‘n verhouding met Jesus het maar tog nog sonde doen nie. Dit gaan eerder oor mense wat heeltemal ophou om in Jesus te glo, of wat aanhou met ‘n spesifieke sonde in hulle lewe en later heeltemal van God vervreemd raak. Lees ook ons artikel http://wiehetgodgemaak.co.za/wat-bepaal-of-jy-hemel-of-hel-toe-gaan/” title=”Wat bepaal of jy hemel of hel toe gaan? oor hierdie onderwerp.
Geloofslewe, Hemel en hel	redding
Het Jesus ooit ‘n vrou gehad toe Hy op aarde was? En hoekom het hy nooit kinders gehad nie?
Volgens al die ooggetuies wat vir ons Jesus se lewensverhaal neergeskryf het (Matteus, Markus, Lukas en Johannes wie se weergawes van die evangelie in die Bybel opgeteken is) klink dit nie of Jesus ooit ‘n vrou of kinders gehad het nie. Daar was al bewerings dat Jesus ‘n verhouding met Maria Magdalena gehad het, of selfs met haar getroud was. Dan Brown se boek “The Da Vinci Code” het ook hierdie idee probeer versprei. Dit sou natuurlik ‘n lekker sappige storie maak, soveel te meer as die kerk dit probeer “toesmeer” het soos Dan Brown wil beweer. Daar is egter geen goeie geskiedkundige bewyse vir hierdie “conspiracy theory” nie.
Hoewel dit nie algemeen was vir ‘n Joodse man in Jesus se tyd om nie te trou nie, was dit nie totaal en al ongehoord nie. Paulus, die groot sendeling van die vroeë kerk oor wie ons in Handelinge lees, was ook nooit getroud nie. Waarom het Jesus nie getrou en kinders gehad nie? Die Bybel gee nie vir ons ‘n rede nie. My raaiskoot sou wees dat dit óf sou “inmeng” met die primêre rede waarom Hy aarde toe moes kom (om die mens se verhouding met God te herstel deur ‘n perfekte lewe te kom lei en toe vir ons sondes te betaal), óf dat die vrou en kinders wat Hy sou hê dalk deur mense verafgod sou word en só die fokus van God sou aftrek.
Al het Jesus nie ‘n aardse bruid gehad het nie, leer die Bybel ons dat Hy wel ‘n bruid het, naamlik die kerk, dit is, die mense wat in Hom glo en aan Hom behoort (sien Efesiërs 5:23-27 en Openbaring 19:7-9).
Jesus	Jesus, Maria Magdalena
As God ŉ God van liefde is, hoe kan daar ŉ hel wees?
Dis ŉ baie goeie vraag. Dis net so gewild soos die vraag: “As God ŉ God van liefde is, hoe kan hy moordenaars/verkragters/bose mense in die hemel inlaat?” Snaaks, nè? Nie albei kan waar wees nie. Maar voordat ons by sommige van my gedagtes daaroor uitkom, neem gou ŉ paar minute en dink aan die volgende vrae: As God ŉ God van liefde is, sou dit beteken dat Hy almal in die hemel moet inforseer? Wat van bose mense wat Hom haat en nie daar wil wees nie? Of bloot net hulle eie ding wil doen en nie onderdanig wil wees nie? Die Bybel se beskrywings van die hemel is nie ‘n plek wat net gaan oor persoonlike plesier nie, maar eerder van ‘n plek waar God se teenwoordigheid skyn, en sy wil geskied, eerder as ons s’n. Hoe sou dit vir so ŉ persoon wees om heeltyd in God se teenwoordigheid te wees? As ŉ persoon sy lewe lank sy siel afbreek met haat, jaloesie, selfsug, ontevredenheid, woede, wellus, en trots, wat gaan hy in die hemel doen?
Hierdie vrae behoort vir jou ŉ idee te gee waar hierdie gesprek heen gaan. Die hel is die plek waar mense wat nie in God se teenwoordigheid wil lewe nie, kry wat hulle wil hê. En dis ŉ aaklige ding.
Daar ŉ paar opsies: God kan hulle in die hemel inforseer. Daai Christelike partytjie waar hulle nie wil wees nie. Persoonlik dink ek dat dit vir hulle hel sal wees. Die volgende opsie is om hulle te “rehabiliteer”. Kosmiese korrektiewe dienste. Die Rooms Katolieke noem dit die vagevuur, of “purgatory” in Engels. Daar waar jy ge-“purge” (gesuiwer) word van jou sondes, deur vuur. Alhoewel ons almal ŉ paar mense (nooit onsself nie) kan nomineer vir sulke warm behandeling, staan dit nie in die Bybel nie. Ek vermoed dis omdat die hel nie net ŉ statiese plek is nie. Dis ŉ rigting: ŉ pad verder en verder weg van God af. Ek vermoed die skepper van tyd het nie meer tyd nodig om sekere mense te help om hulle te bekeer nie. Ek sal graag verkeerd wees daaroor, en alle Christene behoort te hoop dat almal op die ou einde hemel toe gaan. Maar sover het ek nog net swak Bybelinterpretasie en swak mensekennis gesien wat dit steun. Die laaste opsie is dat God almal wat nie hemel toe wil gaan nie, van kant maak. Uitsit. Sodat hulle net nie meer bestaan nie. Daar was al goeie evangeliste en teoloë (soos John Stott) wat hierdie siening aangehang het, maar dit was nog nooit die oorwegende of hoofstroom siening binne die kerk van Christus nie.
So waar los dit ons? Die hel is nogsteeds nie ŉ lekker onderwerp om aan te dink nie. Maar as dit vir ons onaangenaam is, is dit sekerlik nog meer onaangenaam vir God, wat Liefde self is. Met sy wysheid, sagmoedigheid, en regverdigheid sal Hy tot ŉ beter oplossing kan kom as wat ons kan. Daarom dink ek dat ons ŉ paar verrassings in die hemel kan verwag. Dallas Willard som dit mooi op:
I know that, as far as forgiveness alone is concerned, the tenderness of God is far greater than we will ever understand on earth or perhaps elsewhere. That is surely what it means to say that he gave his unique Son to die on our behalf. I am thoroughly convinced that God will let everyone into heaven who, in his considered opinion, can stand it. But “standing it” may prove to be a more difficult matter than those who take their view of heaven from popular movies or popular preaching may think. The fires in heaven may be hotter than those in the other place. (Dallas Willard, The Divine Conspiracy)
Hemel en hel	hel
Ek het al baie dinge gedoen waaroor ek spyt is… wat maak my so belangrik dat God my sal vergewe?
Ons dink baie keer aan God se liefde as hierdie koue vuur. Asof Hy met so ‘n suur gesig in die hemel sit; lief vir ons, maar eintlik ook met ‘n onaangename smaak in sy mond. Dis heeltemal onwaar. Dis nie net dat God lief is vir jou nie – Hy hou van jou. As Jesus nog in menslike vorm op aarde was, sou Hy tyd saam met jou wou spandeer het, om grappies te maak en tot laat in die aand toe te kuier. En nie net jou perfekte self nie – jy soos wat jy nou is. Hy is nie net lief vir jou soos wat jy veronderstel is om te wees nie, maar soos jy is. Voordat Hy jou gemaak het, het Hy geweet hoe jy gaan aanjaag – dit wat jy al gedoen het, en dit wat jy nog in die toekoms gaan doen. En Hy het gedink dat jy steeds die moeite werd is om jou te skep. Lees gerus weer Psalm 139.
Dit beteken nie dat als wat jy gedoen het, oukei is nie. In Psalm 51 is Dawid rou van spyt na hy aangejaag het soos min van ons ooit sal aanjaag. Dis goed so. Juis omdat Jesus so oor ons voel, breek dit sy hart. En tog noem God vir Dawid ŉ man na sy hart. Dis dieselfde ding met Salomo, Moses, Abraham, en die ander groot “geloofshelde”. Selfs Paulus wat ŉ moordenaar – hy het gehelp om vir Stefanus te vermoor – een van die eerste Christene. Die Bybel is baie eerlik oor die karakters se tekortkominge, want God se liefde en genade is nie afhanklik van hoe perfek ons is nie.
Kyk ‘n bietjie hierdie video oor die mense wat God gebruik het om sy werk te doen in die Bybel se tyd.
Hy wil graag hê jy moet die persoon moet word wat Hy weet jy kan wees. En sy liefde kan jou lewe so verander, as jy Hom sal toelaat. Dis waarvoor die kruis daar is: Geen groter liefde is daar as dit nie: om jou lewe vir jou vriende neer te lê (Joh. 15:13). Dis hoekom niks wat jy kan doen, goed of sleg, sal verander hoe God oor jou voel nie.
Geloofslewe	liefde, vergifnis
Wat is die regte manier om te bid?
Is daar ŉ regte manier om met jou beste vriend of pa te gesels? Jy moet hulle respekteer, en daar is ‘n klomp verkeerde maniere, maar daar is nie net een regte manier nie. God is natuurlik meer as net jou vriend of jou pa. Maar gebed is om met God te gesels oor wat in jou lewe gebeur, Hom te bedank, en Hom te prys vir wie Hy is en wat Hy in jou lewe doen. Die grootste reël is om tyd te maak waar jy alleen kan wees en op God kan fokus. Soos met enige verhouding, moet mens daai tyd insit.
Ek bid lekkerder op my knieë of as ek op die vloer sit. Om myself in daai posisie te kry, fokus my gedagtes beter. Maar soms bid ek met oop oë soos ek by die straat af loop, of as ek ry. Jy kan ook deur ŉ Psalm of ŉ stuk van die Bybel bid, om dit jou woorde te maak. Dis deels waarvoor die Bybel daar is – om ons te leer hoe om met God te praat. Baie mense groei deur deur die Bybel te bid. Jy kan ook die Onse Vader of ander gebede jou eie maak en bid. Dit help ook soms om dit hardop te doen. Dis ook belangrik om in groepe te bid – geloof is ŉ gemeenskaplike ding, en gebed behoort ook te wees. Dan moet jy ook onthou dat ŉ gesprek albei kante toe gaan – jy praat met God, maar jy moet Hom ook darem toelaat om iets vir jou te sê. Hy doen dit meestal deur die Bybel, maar om in stilte op God gefokus te wees is ook belangrik. Jy kan natuurlik mal word deur jou gedagtes te “doop” en te maak asof dit God is wat met jou praat. Maar met genoeg opregte Bybellees en nadenke, sal jy goed genoeg weet wat Hy wil sê.
Hier is die Nuwe Testament gebede:
Matt. 6:5-13, Fil. 1:9-11, Fil. 4:6-7, Kol. 1:9-14, Kol. 4:3-4, 1 Tes. 3:9-10, 2 Tes. 1:11-12, Filemon 1:6, Jak. 5:6, 3 Joh. 1:2
Hier is ‘n paar baie goeie aanhalings uit ‘n boek van Tim Keller (‘n Amerikaanse predikant vir wie ons baie respek het) oor gebed:
Is dit sonde om alkohol te drink?
Hierdie vraag het ‘n kort en ‘n lang antwoord. Die kort antwoord is: Nee, dit is nie sonde om alkohol te gebruik nie. Jesus self het wyn gedrink. Om die waarheid te sê, die eerste wonderwerk wat Jesus gedoen het was om water in wyn te verander by ‘n troue waar daar nie genoeg wyn was vir die gaste nie (Johannes 2:1-11). Nou is baie van julle seker baie bly :-). Daar is wel drie goed wat mens hieroor sal moet by sê om regtig die Christelike standpunt te verstaan.
Die eerste een is dat die Bybel wel sê dat Christene die regering se wette moet gehoorsaam (Romeine 13:1). Alkohol doen so baie skade dat ons regering ‘n wet gemaak het dat niemand onder die ouderdom van 18 alkohol mag koop of gebruik nie. Christene behoort hierdie wet te gehoorsaam. Ek dink wel dat iemand onder die ouderdom van 18 met hulle ouers se toestemming en toesig (as hulle ouers Christene is) wel bietjie alkohol kan gebruik.
Die tweede belangrike ding om aan te dink is dronkenskap. Om alkohol in matigheid te gebruik is nie sonde nie, maar om dronk te word is wel. Die Bybel sê vir ons dat ons versigtig moet wees met alkohol. Efesiërs 5:18 (Nuwe Lewende Vertaling) sê “Verder, moenie soveel wyn drink dat julle dronk word nie, dit lei tot onbeheerde gedrag (losbandigheid)…”
Een van die groot probleme met alkohol is dat dit die potensiaal het om jou gedrag te verander, en jou allerhande dinge te laat doen wat nie by ‘n Christen pas nie, en wat baie slegte gevolge in jou lewe kan hê, of selfs jou lewe kan verwoes. Alkohol kan ook verslawend wees, en van jou iemand maak wie se hele lewe deur alkohol regeer word. God wil nie hê dat enige van ons slawe moet wees nie. Galasiërs 5:1 sê “Christus het ons vry gemaak om werklik vry te wees. Staan dan vas in hierdie vryheid en moet julle nie weer onder ‘n slawejuk laat indwing nie.” Onthou bietjie dat niemand beplan om ‘n alkoholis te word nie. Niemand droom daarvan om eendag aand na aand alleen by die huis te sit en hulleself bewusteloos te drink, en hulle gesondheid, finansies, gesinne en lewens te verwoes nie. Dit gebeur geleidelik. Dikwels begin dit tydens mense se studentedae, wanneer alkohol vir party mense die enigste manier word om lekker partytjie te hou. Dit mag dalk vir sommige mense cool wees om jouself elke aand dronk te drink as jy 18 is, maar as dit die patroon in jou lewe word is jy een van die dae 38, en het ‘n gesin van jou eie, en dan is dit glad nie meer cool om jou elke aand dronk te drink nie…
So, ons het nou gesê dat Christene mag alkohol gebruik, maar hulle moet ook die landswette nakom en hulle mag nie dronk word nie. Daar is nog ‘n derde ding wat Christene moet weet hieroor. As Christen behoort jy nie meer aan jouself nie, maar aan God (Jesus het jou gered en gekoop). Nou is die reel dat die liefde jou gedrag moet bepaal. As ‘n mens alkohol gebruik, moet jy altyd die situasie en die mense rondom jou in ag neem. 1 Korintiërs 8:9 sê “Maar pas op dat hierdie vryheid van julle nie vir dié wat swak is, ‘n aanleiding tot sonde word nie.” Jy is dalk iemand wat alkohol in matigheid kan gebruik en nie te veel sal drink sodat jy dronk word nie, maar daar mag van jou vriende wees wat ook Christene is maar nie soveel selfbeheersing het nie. As hulle sien dat jy alkohol gebruik kan hulle dalk hulleself in die moeilikheid kry. As jy sien dat daar so iemand naby is en dat jy die oorsaak gaan wees dat hulle sonde doen deur te veel te drink, is dit beter om liewers by daardie geleentheid glad nie te drink nie. Paulus sê in 1 Korintiërs 8:13 “Daarom, as ek deur wat ek eet, my broer laat struikel, sal ek nooit weer vleis eet nie: ek wil nie my broer se val veroorsaak nie.”
Geloofslewe	alkohol, verslawing